ไฟแนนซ์ทูเดย์
...เมื่อวานนี้ ครม.มีมติมอบหมายให้ ดร.สมคิด จาตุศรีพิทักษ์ รองนายกฯ เศรษฐกิจ เป็นประธานคณะกรรมการขับเคลื่อนแผนยุทธศาสตร์ National e-Payment&nbsp; มีหน้าที่มาผลักดันมาสเตอร์แพลนการพัฒนาโครงสร้างระบบการชำระเงินแห่งชาติให้ประสบความสำเร็จ
23 ธ.ค. 2558

...เมื่อวานนี้ ครม.มีมติมอบหมายให้ ดร.สมคิด จาตุศรีพิทักษ์ รองนายกฯ เศรษฐกิจ เป็นประธานคณะกรรมการขับเคลื่อนแผนยุทธศาสตร์ National e-Payment  มีหน้าที่มาผลักดันมาสเตอร์แพลนการพัฒนาโครงสร้างระบบการชำระเงินแห่งชาติให้ประสบความสำเร็จ
เรื่องนี้เป็นเรื่องใหญ่ที่จะปฏิวัติระบบการเงินของไทย ซึ่งจะมีผลกระทบต่อคนไทยทุกคน ที่ต่อไปนี้การชำระราคา การใช้จ่าย การค้า จะขึ้นไปอยู่บนระบบอิเล็กทรอนิกส์มากขึ้น ลดการใช้กระดาษเอกสารต่างๆ ธนบัตร และเหรียญ ซึ่งจะนำมาสู่ความสะดวกสบาย ประหยัด ใช้ง่ายและตรวจสอบได้ ซึ่งในต่างประเทศเขาใช้มานานจนบางประเทศพัฒนาไปถึงการเป็นประเทศที่ไร้การใช้เงินสดแล้ว 
...เรื่องนี้ บุญทักษ์ หวังเจริญ ประธานสมาคมธนาคารไทย บอกว่า เป็นเรื่องที่ธนาคารทั้งหมดจะเข้าไปมีบทบาทในส่วนของการเป็นคนกลางในการรับชำระราคา ซึ่งสมาคมเองก็ทำงานใกล้ชิดร่วมกับแบงก์ชาติ ว่าจะวางระบบกันอย่างไร ซึ่งจะต้องมีกฎหมายใหม่ออกมากำกับดูแลด้วย
...สาลินี วังตาล ประธานกรรมการเอสเอ็มอีแบงก์ โชว์ผลงานแบงก์ 11 เดือน ทำกำไรได้ 1,248 ล้านบาท ทะลุเป้าหมายที่วางไว้แล้ว เนื่องจากไม่มีภาระต้องกันสำรองหนี้และมีรายรับดอกเบี้ยเพิ่ม และคุมค่าใช้จ่ายได้ดี 
เอ็นพีแอลที่เคยท่วมแบงก์ ตอนนี้ลดลงเหลือ 29.75% หรือ 26,154 ล้านบาท เพราะกลยุทธ์ส่งเจ้าหน้าที่ควบคุมคุณภาพสินเชื่อไปประจำอยู่ตามสาขาในเขตภูมิภาค เพื่อติดตามดูแลลูกค้าอย่างใกล้ชิด หนี้เสียก็กลายเป็นหนี้ดีไปบางส่วน
...โค้งสุดท้ายปีนี้ ใครที่คิดจะซื้อกองทุนรวมหุ้นระยะยาวเพื่อหักลดหย่อนภาษี อย่าลืมวันที่ซื้อได้วันสุดท้ายคือ 30 ธ.ค.นี้ ใช้บัตรเครดิตซื้อก็ได้ แต่ต้องสอบถามกับธนาคารให้แน่ชัดเสียก่อน
ส่วนใครที่จะขายกองทุน อาจจะต้องทำใจหน่อย เพราะมูลค่าหน่วยลงทุนลดลงมากอย่างน่าใจหาย ใครที่เกษียณอายุปีนี้ ถ้ายังรอไหวรอจังหวะดีค่อยขายกองทุนสำรองเลี้ยงชีพออกดีกว่า บางคนเอามูลค่าของปีที่แล้วมาเทียบกับปีนี้แล้วกุมขมับเงินหายไปมากโขทีเดียว
...แน่กว่าใครคือ บลจ.บัวหลวง ขายกองทุนวันนี้ รับเงินวันรุ่งขึ้น จากปกติเขาใช้ทีบวก 3 แต่เจ้านี้เงินสดมีเยอะ จ่ายเงินให้ก่อน เผื่อขายแล้วซื้อต่อ